Source: https://oigusaktid.tallinn.ee/?id=3001&aktid=133055&fd=1&leht=1&q_sort=elex_akt.akt_vkp
Timestamp: 2019-06-19 23:20:19+00:00
Document Index: 3014485

Matched Legal Cases: ['§ 124', '§ 128', '§ 30', '§ 11', '§ 12', '§ 13', '§ 14']

Järve tn 3 ja 3a kinnistute detailplaneeringu koostamise algatamine Krsitiine linnaosas
Tallinna Linnavalitsus 02.03.2016 korraldus number 302
Redaktsiooni kehtivus: 02.03.2016 - ...
Planeerimisseaduse § 124 lg 10 ja § 128 lg-te 1 ja 5, kohaliku omavalitsuse korralduse seaduse § 30 lg 1 p 2, Tallinna Linnavolikogu 6. septembri 2012 määruse nr 21 „Tallinna linna ehitusmäärus“ § 11 lg 2, § 12 lg 6 ja § 13 lg 6 alusel ja kooskõlas Tallinna Linnavolikogu 11. jaanuari 2001 määrusega nr 3 kehtestatud „Tallinna üldplaneeringuga“ ning tulenevalt MAKSIMUS OÜ 4. mail 2012 registreeritud taotlusest
1. Algatada Kristiine linnaosas Järve tn 3 ja 3a kinnistute detailplaneeringu koostamine. Planeeritava maa-ala suurus on 0,22 ha. Maa-ala piiride kirjeldus on esitatud korralduse lisas. Detailplaneeringu koostamise eesmärk on muuta elamumaa sihtotstarbega Järve tn 3 kinnistu piire, moodustada Järve tn 3 kinnistust ja ärimaa sihtotstarbega Järve tn 3a kinnistust üks ärimaa sihtotstarbega krunt ning määrata krundile ehitusõigus kahe kuni 2-korrusega ärihoone ehitamiseks. Lisaks antakse detailplaneeringus heakorrastuse, haljastuse, juurdepääsuteede, parkimise ja tehnovõrkudega varustamise põhimõtteline lahendus.
2. Detailplaneering koostada vastavalt Tallinna Linnavalitsuse 31. oktoobri 2012 määrusele nr 52 “Detailplaneeringu koostamise algatamisettepaneku vorm ning detailplaneeringu koostamise nõuded“.
3. Detailplaneeringu koostamisel arvestada järgnevaid lähteseisukohti ja lisanõudeid:
3.1 näha ette maksimaalne sademevee kinnistusisene käitlemine (immutamine pinnasesse, kasutamine kastmiseks vms). Vertikaalplaneerimisega vältida sademevee valgumine naaberkinnistutele.
4. Kaasata detailplaneeringu koostamisse Tallinna linna ehitusmääruse § 14 lõike 2 punktides 1, 2, 7 ja lõikes 4 nimetatud isikud, Kristiine Linnaosa Valitsus, Tallinna Keskkonnaamet ja Tallinna Kommunaalamet ning teised isikud, kelle õigusi või huve võib planeeringulahendus puudutada.
5. Kristiine Linnaosa Valitsusel korraldada detailplaneeringu lähteseisukohtade ja eskiislahenduse tutvustamiseks väljapanek ja avalik arutelu.
6. Tallinna Linnaplaneerimise Ametil avaldada korraldus ajalehes, milles Tallinna linn avaldab ametlikke teadaandeid.
Lisa - Järve tn 3 ja 3a kinnistute detailplaneering